Bloemfonteinse skool rou ná oudmatrikulant sterfFranco Cloete (Foto: Verskaf) Onderwysers en leerders aan die Hoërskool President Steyn in Bloemfontein is in rou gedompel nadat ŉ oudleerder Saterdagaand in ŉ motorfietsongeluk dood is. Die 19-jarige Franco Cloete is op slag dood toe sy motorfiets teen ŉ ligte voertuig in Walter Sisulu-weg in Bloemfontein gebots het. Volgens Russel Meiring, woordvoerder van ER24, is paramedici en die brandweerdiens omstreeks 22:20 na die toneel ontbied, waar hulle die voertuig en motorfiets in die middel van die pad aangetref het. Paramedici het Cloete se lewelose liggaam langs sy motorfiets in die pad aangetref. Hulle het ook op ŉ 30-jarige man afgekom wat steeds vasgekeer was in die ligte voertuig se passasiersitplek. “Albei mans is op die toneel dood verklaar,” vertel Meiring. Met paramedici se aankoms op die toneel het twee vroue, ook insittendes van die voertuig, op die toneel rondgestap. Een van die vroue het matige beserings opgedoen, terwyl die ander een ongedeerd van die ongeluk afgekom het. Die beseerde vrou is per ambulans na die naaste hospitaal geneem vir verdere mediese sorg. Cloete (met die blonde pruik) het altyd tyd gehad vir ‘n grappie. (Foto: Verskaf) Cloete het in 2018 aan Hoërskool President Steyn gematrikuleer. Hy het op die leerlingraad gedien en het ook vir die skool se eerste rugbyspan gespeel “Ek sal nooit dáárdie onvoorbereide toespraak vergeet nie. Hy het gepraat oor sy drome. Hy het vertel van sy grootste droom om eendag ’n onderwatersweiser te word,” sê Carla Wydeman, Cloete se Afrikaansonderwyser. “Hy was altyd ŉ bok vir sports. Hy was baie betrokke by die skool. Toe ek hom en sy vriende vra om deel te neem aan die revue, het hy met oulike idees vorendag gekom en die humor in die produksie ’n hupstoot gegee,” vertel Wydeman. Danielle Doubell (19), oudhoofmeisie van Hoërskool President Steyn en ook ŉ goeie vriendin van Cloete, sê sy sal hom onthou as iemand met ŉ mooi hart wat altyd die beste vir almal wou hê. “Hy was ŉ karakter op sy eie. Hy was die grootste nar. Hy wou net almal altyd laat lag het. As ek aan hom dink, sien ek hom met ŉ glimlag.” Cloete sou eerskomende Donderdag 20 geword het en was besig met sy tweede jaar van vakmanskap by SA Trucks Bodies in Bloemfontein. Cloete se ma, Aletta Gough, vertel haar geliefde seun het groot drome vir die toekoms gehad. Hy sou ná sy vakmanskap op ŉ olieboot gaan werk het as onderwatersweiser. “Hy het die mooiste hart gehad en was geliefd onder sy vriende. Hy was ŉ mooi mens. Ek het iets as ma reg gedoen,” vertel Gough. Cloete het vir die skool se eerste rugbyspan gespeel. (Foto: Verskaf) Nog ŉ goeie vriend van Cloete, Darren Fourie (19), het sy hartseer uitgespreek oor Cloete se dood. Hy is die tweede vriend wat Fourie aan die dood moes afstaan. Hy onthou Cloete ook vir sy vriendelikheid en humorsin. Brent Gresse (19) vertel hy en Cloete was vanaf graad 8 af boesemvriende. “Hy was verskriklik snaaks gewees, vol energie en het baie goeie rugby gespeel. Hy het altyd 100% ingesit vir wat hy wou bereik het.” Cloete laat sy tweelingsuster, Venessa, sy stiefbroer, Ethan Gough, en sy oudste suster, Marchelle Cloete, agter. Cloete se begrafnis vind Vrydag 11:00 by die Bikers Church in Bloemfontein plaas.